 18. november 2024

Kære Social-og boligminister Sophie Hæstorp Andersen.

Vi er en gruppe bedsteforældre fra netværket Bedsteforældre for Asyl, der igennem en årrække tæt har fulgt sagen om de danske børn i de syriske fangelejre og hjemtagelsen af dem og deres mødre.

Nu hvor drengen Jonas og hans mor er kommet til Danmark, undrer vi os over måden, det er sket på. Vi vil gerne have svar på vores undren:

* Hvorfor er der ikke taget hensyn til Højesteretsdommen af 29. august 2024, at ”der tages behørigt hensyn” til barnets bedste og denne drengs ”specifikke sårbarhed og særlige behov”?
* Hvorfor blev drengen fjernet fra sin mor, trods den klare anbefaling fra Sundhedsstyrelsen og fra børneretsorganisationer, børnelæger og Repatriate the Children?
* Hvorfor har drengen ikke fået ophold hos sin danske familie, sådan som det skete med de børn, der tidligere er kommet fra Syrien?
* Hvorfor bliver der ikke lyttet til Menneskerettighedsdomstolens Praksis?

Vi er flere, der har et barnebarn på otte år eller deromkring (eller var otte år gammel for ikke længe siden). Vi ved, at i den alder er man stadig lille nok til at have brug for sin mor eller for familien, særlig når der sker en stor omvæltning i ens liv. Vi harmes over, at drengen Jonas skal udsættes for en så traumatiserende handling.

På vegne af Bedsteforældre for Asyl, arbejdsgruppen Børnene hjem fra Syrien NU,

venlig hilsen,

Pia Sigmund

Flintholmvænget 22

5230 Odense M

pia@historiebazaren.dk